האגם בגן הבוטני בגבעת רם
שביל, מדרגות וסככה בגן הבוטני בגבעת רם
מערת היונים שבחממה הטרופית, בגן הבוטני בגבעת רם
**הגנים הבוטניים האוניברסיטאיים בירושלים** הם שני גנים בוטנים אוניברסיטאיים הסמוכים לשני הקמפוסים העיקריים של האוניברסיטה העברית בירושלים. האחד נמצא בחלקו הצפון־מזרחי של קמפוס הר הצופים והשני סמוך לשכונת ניות, בחלקו הדרום־מזרחי של קמפוס אדמונד ספרא (גבעת רם). שני הגנים שייכים לאוניברסיטה העברית, אולם הגן שבגבעת רם מנוהל על ידי חברה חיצונית.

הגן הבוטני בהר הצופים
---------------------

 ערך מורחב – **הגן הבוטני הלאומי**  

הגן היה גולת הכותרת של עבודתו המדעית והחינוכית של הבוטנאי אלכסנדר איג. הוא ביסס את הגן על הצומח של ארץ ישראל לפי בתי גידול והקים עם תלמידיו ועמיתיו (מיכאל זהרי ונעמי פיינברון), דיונות זעירות, גדת נחל, חורש ים תיכוני זעיר וכדומה, בהם שתלו צמחים מקומיים. הוא ליקט צמחים לגן גם בסוריה, טורקיה, עיראק ולבנון, ממנה הביא שתילי 350 ארזים. בהמשך טיפלו בגן בוטנאים כטוביה קושניר וקלרה חן. 

הגן המשיך לפעול גם לאורך 19 השנים שבהן היה הר הצופים מובלעת בשליטה ישראלית בתוך שטח ירדני. עם זאת, בגן נחפרו תעלות קשר והוטמנו בו מוקשים. מצב הגן הלך והתדרדר עד שבשנת 1980 הוחלט לשקמו. בשנת 1988 נחנך הגן מחדש ומאז הוא מהווה מרכז חינוכי ומדעי כמו גם פינת מרגוע בקמפוס.

בחלקו הדרומי של הגן הבוטני שבהר הצופים מצויה מערת ניקנור, בה קבורים מנחם אוסישקין ויהודה לייב פינסקר.

לאחר בידוד של הר הצופים מישראל בשנת 1948 הוחלט ליצור "גן בוטני חדש" בקמפוס האוניברסיטה בגבעת רם במערב ירושלים. הגן הבוטני החדש נפתח בשנת 1954 זמן קצר לאחר הקמת הקמפוס בגבעת רם.

הגן הבוטני בגבעת רם
-------------------

 ערך מורחב – **הגן הבוטני האוניברסיטאי בגבעת רם**  

הגן הבוטני בגבעת רם נוסד בשנת 1954, אולם השטח עליו נבנה הגן היה שטח מרכזי וחשוב בקמפוס גבעת רם ולכן בשנת 1962 הועתק הגן משטח זה אל המקום בו הוא נמצא כיום, בשוליים המזרחיים של הקמפוס. השטחים הפתוחים שבגן מחולקים על פי היבשות האופייניות לצמחים שגדלים בהם.

פיתוח הגן במקומו החדש החל ב-1962, אך הוא נשלם ונפתח רשמית לציבור רק בשנת 1985. העיכוב בפיתוח הגן נגרם בשל הרעת המצב הכלכלי במדינה ובשל העובדה שהאוניברסיטה העדיפה לתקצב את שיקום קמפוס האוניברסיטה בהר הצופים והחזרת מרבית הפקולטות אליו.

בשנת 1975 קמה "אגודת ידידי הגנים הבוטניים" שריכזה את מאמצי פיתוח הגן. שנה לאחר הקמת האגודה נבנתה בגן חממה טרופית. בתחילת שנות ה-90 נבנה בדרום הגן אגם מלאכותי ולצדו הוקמו מרכז מבקרים ומסעדה (שתוכננו על ידי אדריכל נחום מלצר). בסוף שנות ה-90 הושכר המקום לחברה שמפעילה אותו וזו גידרה את הגן והחלה לגבות תשלום על המעבר בו. חממת גידול פרפרים פעלה בגן מספר שנים, בעשור הראשון של המאה ה-21 ועתה משמש המתחם לגידול צמחים מושכי פרפרים. בגן פועלת "רכבת הפרחים" המסיעה מבקרים ברחבי הגן. בשנת 2013 נסגרו החממה הטרופית ואזורים מסוימים בגן, לצורך בניית חממה גדולה ומודרנית והקמת "שביל התגליות", בו יוכלו ילדים לחוות ולהתנסות בתחומים בוטניים וסביבתיים מגוונים. 

בגן מועברים קורסים בגינון ובהכרת צמחי הבר והנוי המקובלים בארץ ישראל ובשכנותיה, הדרכות ופעילויות שונות לילדים, חלקם במסגרת החווה ללימוד מדעי החקלאות והסביבה - ירושלים,
 המהווה חלק מהגן.

בחודש דצמבר נצבע הגן באורות צבעוניים לרגל חג החנוכה היהודי וחג המולד הנוצרי בפסטיבל הנקרא "Winter Lights".

* פסטיבל "Winter Lights" בגן הבוטני, דצמבר 2021פסטיבל "Winter Lights" בגן הבוטני, דצמבר 2021

קישורים חיצוניים
----------------

ויקישיתוף מדיה וקבצים בנושא **הגנים הבוטניים האוניברסיטאיים בירושלים** בוויקישיתוף
* אתר הגן הבוטני האוניברסיטאי בהר הצופים
* הגן הבוטני בגבעת רם
* הגן הבוטני באוניברסיטה העברית מאמר מאת גילי סופר
* תולדות הגן הבוטני באוניברסיטה העברית
* אריאל הירשפלד, כמוסת זיכרון של מקום, באתר הארץ, 26 בדצמבר 2008
* דרור בורשטיין, הגן בגבעת רם, באתר "מכונת קריאה", 1 בינואר 2000

```
1999/2000, 13 ביולי 2000, עמ' 1012–1039
```

* מיכאל יעקובסון: ג'ונגל טרופי ליד הכנסת: ביקור בחממה החדשה של הגן הבוטני בירושלים, 29 באוקטובר 2019, xnet
* אתר למנויים בלבד משה גלעד, סוד הגן הנעלם בגבעת רם, באתר הארץ, 18 בספטמבר 2021
* הגן הבוטני האוניברסיטאי (ירושלים), דף שער בספרייה הלאומית

הערות שוליים
------------

1. ↑  מידע על החוות לחינוך למדעי החקלאות והסביבה-ירושלים באתר משרד החינוך
2. ↑  עינב חלבי, ירושלים מוארת: הצצה ראשונה לאירועי האורות בבירה, באתר ynet, 29 בנובמבר 2021